KOMISIJOS DIREKTYVA 2008/67/EB
2008 m. birželio 30 d.
iš dalies keičianti Tarybos direktyvą 96/98/EB dėl laivų įrenginių
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. gruodžio 20 d. Tarybos direktyvą 96/98/EB dėl laivų įrenginių (1) ir ypač į jos 17 straipsnį,
kadangi:
(1)
Direktyvoje 96/98/EB minimos tarptautinės konvencijos ir bandymo standartai - tai naujausios tų konvencijų ir bandymo standartų versijos.
(2)
Kadangi tarptautinių konvencijų ir galiojančių bandymo standartų daliniai pakeitimai įsigaliojo nuo 2002 m. liepos 1 d., o tą dieną buvo paskutinį kartą iš dalies pakeista direktyva 96/98/EB, šie daliniai pakeitimai aiškumo sumetimais turėtų būti įtraukti į minėtą Direktyvą.
(3)
Tarptautinė jūrų organizacija ir Europos standartizavimo organizacijos priėmė standartus, įskaitant išsamius bandymo standartus, direktyvos 96/98/EB A.2 priede išvardytiems įrenginiams arba įrenginiams, kurie, nors ir nėra išvardyti šiame priede, pagal minėtą Direktyvą yra laikomi tinkamais. Todėl tokie įrenginiai turėtų būti atitinkamai įtraukti į A.1 priedą arba perkelti iš A.2 priedo į A.1 priedą.
(4)
Todėl direktyva 96/98/EB turėtų būti atitinkamai iš dalies pakeista.
(5)
Šioje Direktyvoje nustatytos priemonės atitinka Europos Parlamento ir Tarybos direktyva 2002/84/EB įsteigto Jūrų saugumo ir teršimo iš laivų prevencijos komiteto (JSTLPK) komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 96/98/EB A priedas pakeičiamas šios Direktyvos priedo tekstu.
2 straipsnis
Jeigu įranga į A.1 priedo antraštinę dalį „įrenginio pavadinimas“ yra įrašoma kaip „naujas įrenginys“ arba kaip perkelta iš A.2 priedo į A.1 priedą, buvo pagaminta iki 3 straipsnio 1 dalyje nurodytos datos pagal valstybės narės teritorijoje iki tos datos jau galiojusias tipo patvirtinimo procedūras, tokią įrangą galima pateikti į rinką ir sumontuoti Bendrijos laive nuo minėtos datos praėjus ne daugiau nei dvejiems metams.
3 straipsnis
Perkėlimas į nacionalinę teisę
1. Valstybės narės priima ir paskelbia įstatymus ir kitus teisės aktus, kurie, įsigalioję ne vėliau kaip iki 2009 m. liepos 21 d., įgyvendina šią direktyvą. Jos nedelsdamos pateikia Komisijai tų nuostatų tekstą ir tų nuostatų bei šios direktyvos nuostatų koreliacinę lentelę.
Jos pradeda taikyti šias nuostatas nuo 2009 m. liepos 21 d.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindines nuostatas.
4 straipsnis
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2008 m. birželio 30 d.